अलवर| रामगढ़ के ललावंडी में गोतस्करी के शक में रकबर उर्फ अकबर की भीड़ की पिटाई से हुई मौत के प्रकरण की जांच राजस्थान से बाहर किसी अन्य एजेंसी से कराने संबंधी परिजनों की याचिका सुप्रीम कोर्ट ने सुनवाई के लिए स्वीकार कर ली। याचिका पर कोर्ट अगले हफ्ते सुनवाई शुरू करेगा। रकबर के परिजनों की ओर से दाखिल याचिका में कोर्ट की निगरानी में जांच कराने की गुहार भी की गई है। गौरतलब है कि रकबर के पिता ने सुप्रीम कोर्ट में यह कहते हुए याचिका लगाई है कि भाजपा के स्थानीय जनप्रतिनिधि मामले की जांच को प्रभावित कर सकते हैं। इसलिए जांच राजस्थान से बाहर कराई जाए। गौरतलब है कि हाल ही अलवर पुलिस ने रकबर की मौत के मामले में रामगढ़ सिविल न्यायिक मजिस्ट्रेट की कोर्ट में 25 पन्नों की चार्जशीट पेश की थी। इसमें गिरफ्तार चल रहे तीन आरोपियों सहित 4 लोगों को हत्या का जिम्मेदार ठहराया था। इनमें एक आरोपी विजय पुत्र रमेश फरार चल रहा है। जबकि 20 जुलाई की रात घटना की सूचना देने वाले गौरक्षक नवलकिशोर शर्मा सहित दो लोगों के खिलाफ जांच विचाराधीन रखी है।